কো তক ইন

কো তক ইন (জাপানি: 高徳院) জাপানের কানাগাওয়া প্রশাসনিক অঞ্চলের কামাকুরা শহরে অবস্থিত জোদো-শু সম্প্রদায়ের একটি বৌদ্ধ মন্দির। এর পর্বত-নাম দাই-জান এবং প্রচলিত মন্দির-নাম শোজোসেন-জি। মন্দিরটি মূলত কামাকুরার মহান বুদ্ধের জন্য বিখ্যাত। এটি অমিতাভ বুদ্ধের একটি বিশাল ব্রোঞ্জের উন্মুক্ত মূর্তি, যা জাপানের অন্যতম পরিচিত ও ঐতিহাসিক প্রতীক হিসেবে বিবেচিত। মূর্তিটি জাপানের জাতীয় সম্পদ হিসেবে স্বীকৃত। এছাড়া এটি ইউনেস্কোর বিশ্ব ঐতিহ্যবাহী স্থানের তালিকায় অন্তর্ভুক্তির জন্য কামাকুরার প্রস্তাবিত ২২টি ঐতিহাসিক স্থানের মধ্যে একটি। মূর্তি কামাকুরার মহান বুদ্ধ হলো মন্দির প্রাঙ্গণে অবস্থিত অমিতাভ বুদ্ধের একটি বিশাল ব্রোঞ্জ মূর্তি। ভিত্তিসহ এর উচ্চতা ১৩.৩৫ মিটার (৪৩.৮ ফুট) এবং ওজন প্রায় ৯৩ tonne (১০৩ ton)। মন্দিরের নথি অনুযায়ী এই মূর্তিটি আনুমানিক ১২৫২ সালের দিকে কামাকুরা যুগে তৈরি করা হয় এবং সেই যুগের নামেই এটি পরিচিত। মূর্তিটি ফাঁপা হওয়ায় দর্শনার্থীরা এর ভেতরটা দেখতে পারেন। অনেক দর্শনার্থী মূর্তির ভেতরে গ্রাফিতি আঁকেন। একসময় মূর্তিটির পাদদেশে বত্রিশটি ব্রোঞ্জের পদ্ম পাপড়ি থাকলেও এখন মাত্র চারটি অবশিষ্ট আছে এবং সেগুলোও আর যথাস্থানে নেই। প্রাঙ্গণের প্রবেশদ্বারে একটি বিজ্ঞপ্তিতে লেখা আছে, "হে আগন্তুক, তুমি যেই হও না কেন এবং তোমার ধর্মবিশ্বাস যাই হোক না কেন, যখন তুমি এই তীর্থস্থানে প্রবেশ করবে, মনে রেখো তুমি যুগ যুগ ধরে পূজায় পবিত্র হওয়া ভূমিতে পা রাখছ। এটি বুদ্ধের মন্দির এবং শাশ্বতের প্রবেশদ্বার, তাই এখানে শ্রদ্ধার সাথে প্রবেশ করা উচিত।" ইতিহাস বর্তমান ব্রোঞ্জ মূর্তিটির জায়গায় পূর্বে একটি বিশাল কাঠের বুদ্ধ মূর্তি ছিল, যা দশ বছরের নিরন্তর পরিশ্রমের পর ১২৪৩ সালে সম্পন্ন হয়। মূর্তিটির জন্য দেবী ইনাদা নো সুবোনে এবং তোতোমির বৌদ্ধ পুরোহিত জোকো তহবিল সংগ্রহ করেন। ১২৪৮ সালে একটি ঝড়ে কাঠের মূর্তিটি ক্ষতিগ্রস্ত হয় এবং যে হলে এটি রাখা ছিল তা ধ্বংস হয়ে যায়। তাই জোকো একটি নতুন ব্রোঞ্জ মূর্তি তৈরির প্রস্তাব দেন। এই প্রকল্পের জন্য প্রয়োজনীয় বিপুল পরিমাণ অর্থ ও একটি নতুন হলের ব্যবস্থা করা হয়। ব্রোঞ্জ মূর্তিটি সম্ভবত তৎকালীন শীর্ষস্থানীয় ঢালাই শিল্পী ওনো গোরোয়েমন বা তানজি হিসাতোমো দ্বারা ঢালাই করা হয়। একসময় মূর্তিটি সোনার পাত দিয়ে আবৃত ছিল। মূর্তিটির কানের কাছে এখনও সোনার পাতের চিহ্ন দেখা যায়। ১৩৩৪ সালে একটি ঝড়ে হলটি ধ্বংস হয়ে গেলে সেটি পুনর্নির্মিত হয় এবং ১৩৬৯ সালে আরও একটি ঝড়ে ক্ষতিগ্রস্ত হলে পুনরায় পুনর্নির্মিত হয়। মুরোমাচি যুগে ১৪৯৮ সালের ২০ সেপ্টেম্বরের নানকাই ভূমিকম্পের ফলে সৃষ্ট সুনামিতে মূর্তি রাখা ভবনটি ভেসে যায়। তারপর থেকে মহাবুদ্ধ মূর্তিটি খোলা আকাশের নিচে দাঁড়িয়ে আছে। এদো যুগের মাঝামাঝি সময়ে আসাকুসার বণিক নোজিমা শিনজাইমনের দেওয়া তহবিল দিয়ে ভিক্ষু ইউতেন এবং ইয়োকোকু দাইবুৎসুর পুনরুদ্ধারের পৃষ্ঠপোষকতা করেন। ১৯২৩ সালের ভূমিকম্পে মূর্তিটির ভিত্তি ধ্বংস হয়ে যায় এবং ১৯২৫ সালে ভিত্তিটি মেরামত করা হয়। ১৯৬০-৬১ সালেও মূর্তিটি পুনরায় মেরামত করা হয় এবং এর ঘাড় শক্তিশালী করা হয় ও ভূমিকম্প থেকে রক্ষার জন্য ব্যবস্থা নেওয়া হয়। ২০১৬ সালের শুরুতে মূর্তিটির উপর আরও গবেষণা, পুনরুদ্ধার এবং সংরক্ষণের কাজ করা হয় পরিমাপ ওজন: ১২১ টন (২,৬৭,০০০ পাউন্ড) উচ্চতা: ১৩.৩৫ মিটার (৪৩.৮ ফুট) মুখমণ্ডলের দৈর্ঘ্য: ২.৩৫ মিটার (৭ ফুট ৯ ইঞ্চি) চোখের দৈর্ঘ্য: ১.০ মিটার (৩ ফুট ৩ ইঞ্চি) মুখের দৈর্ঘ্য: ০.৮২ মিটার (২ ফুট ৮ ইঞ্চি) কানের দৈর্ঘ্য: ১.৯০ মিটার (৬ ফুট ৩ ইঞ্চি) এক হাঁটু থেকে অন্য হাঁটু পর্যন্ত দৈর্ঘ্য: ৯.১০ মিটার (২৯.৯ ফুট) বৃদ্ধাঙ্গুলির পরিধি: ০.৮৫ মিটার (২ ফুট ৯ ইঞ্চি) শিল্পকলা ও কবিতায় রুডইয়ার্ড কিপলিং (১৯০১) রচিত কিম উপন্যাসের প্রথম দিকের অধ্যায়গুলোর শুরুতে থাকা কয়েকটি শ্লোকে মূর্তিটিকে "কামাকুরার বুদ্ধ" হিসাবে উল্লেখ করা হয়। শ্লোকগুলো একই নামের একটি কবিতা থেকে নেওয়া হয়, যা লেখক ১৮৯২ সালে কামাকুরা পরিদর্শনের পর লিখেন। কবিতাটি কিপলিংয়ের ১৯০৩ সালের কাব্যসংগ্রহ দ্য ফাইভ নেশন্সে -এ সম্পূর্ণভাবে প্রকাশিত হয়। চিত্রশালা আরও দেখুন তথ্যসূত্র বহিঃসংযোগ কামাকুরা টুডে ওয়েবসাইটে ওয়েব্যাক মেশিনে আর্কাইভকৃত ৭ জুন ২০১২ তারিখে "কো তক ইনের (মহান বুদ্ধ)" পাতা কামাকুরা ট্রিপ ওয়েবসাইটে "কামাকুরা দাইবুৎসুর (কামাকুরার মহান বুদ্ধ)" পাতা (ইংরেজিতে) কো তক ইন-এর সাথে সম্পর্কিত ভৌগোলিক উপাত্ত দেখুন – ওপেন স্ট্রিট ম্যাপ এ